ভারতের কোনও ক্রিকেট মাঠে এমন দৃশ্য এখন আর চোখে পড়ার উপায় নেই। মোহালিতে বরাবর ঘটেছে এবং ক্রিকেটারদের নিরাপত্তা নিয়ে বাড়াবাড়ির যুগেও ব্যতিক্রম নেই। 
কী সেই দৃশ্য? 
না, ম্যাচ কভার করতে আসা প্রিন্ট ও ইলেকট্রনিক মিডিয়ার প্রতিনিধিদের মাঠের মধ্যে দল বেঁধে নিয়ে যাওয়া হচ্ছে পিচ দেখাতে। বুধবারও সেটা ঘটল। 
একেবারে থ্রিলার মুভি শুরু হওয়ার মতো তোড়জোড়। ওয়াংখেড়ে নিয়ে বিতর্কের জেরে এবারের পিচ-দর্শনে আরওই মশলা যোগ হয়েছে। রবি শাস্ত্রী বনাম সুধীর নায়েক নিয়ে উত্তাল ভারতীয় ক্রিকেট। সঞ্জয় মঞ্জরেকর জড়িয়ে গিয়েছেন সেই বিতর্কে। আবার শাস্ত্রীর পাশে দাঁড়িয়েছেন কপিল দেব। সকাল থেকে সাংবাদিকদের মধ্যেও অপেক্ষা কখন বাইশ গজ দেখা যাবে।  
সিনেমার পর্দা ওঠার মতোই অবগুণ্ঠন সরল বাইশ গজের। প্রথম সিনেই চমক। ওপরে সবুজাভ একটা ভাব রয়েছে। সামান্য ঘাসও দেখা যাচ্ছে। যদিও দেখেই বোঝা যাচ্ছে বাঁধুনি ধরে রাখা ছাড়া এই ঘাসের আর কোনও উপকারিতা নেই। বরং অনেক প্রকট ঘাসের আস্তরণের নীচে নিশ্চিন্তে ঘুমিয়ে থাকা ধূসর পিচ। 
দেখে প্রয়াগের কথা মনে পড়ে যেতে পারে। গঙ্গা-যমুনা-সরস্বতীর মিলনস্থল। যমুনার নীল আর গঙ্গার ধূসর রং স্পষ্ট দেখা যাচ্ছে। দু’টো রং একে অন্যের সঙ্গে ধাক্কা খাচ্ছে কিন্তু মিশছে না। সরস্বতী অন্তঃসলিলা। তলে তলে বয়ে চলেছে। কেউ দেখতে পায় না। 
দেখেশুনে মনে হচ্ছে, মোহালির পিচ নয়, সত্যিই প্রয়াগ দর্শন করে এলাম। তিনটি ভিন্ন রং এসে মিশেছে বাইশ গজে। সবুজাভ ভাব পেসারদের কিছুটা হলেও আশায় আশায় রাখছে, যদি শুরুর দিকে অন্তত কিছুটা সাহায্য পাওয়া যায়। 
নীচের ধূসর রং অবশ্যই সবচেয়ে বেশি কৌতূহল সৃষ্টি করেছে এবং যেভাবে এখানকার কিউরেটর দলজিৎ সিংহের দিকে একের পর এক প্রশ্ন উড়ে এল, মনে হচ্ছিল তিনি ‘কৌন বনেগা মোহালিপতি’ কুইজের ‘হট সিট’-এ বসেছেন। 
এক) স্যার, প্রথম দিন থেকেই কি টার্ন করবে? 
দুই) ম্যাচ তিনদিনেই শেষ হবে না চারদিন পর্যন্ত গড়াবে? 
তিন) ভারতীয় শিবিরের ইচ্ছা অনুযায়ীই কি আপনি তাঁদের হাতে ডিজাইনার ট্র্যাক তুলে দিচ্ছেন?
চার) মোহালিতে এটাই কি সর্বকালের সবচেয়ে ঘূর্ণি পিচ হতে যাচ্ছে?
পাঁচ) কবে থেকে পিচে জল দেওয়া বন্ধ করলেন? 
দলজিৎ দেশের সবচেয়ে অভিজ্ঞ কিউরেটর। বোর্ডের পিচ কমিটিরও তিনি প্রধান। সংবাদমাধ্যমে প্রচুর বন্ধু। নানারকম ভাষা জানেন। বাঙালি দেখলে বাংলায় কথা বলেন। পিচ নিয়ে কুইজ খুব স্মার্টলি সামলালেন। বললেন, ‘‘আমরা দু’টো দিকই রাখার চেষ্টা করেছি। মোহালির পিচের যেটা বরাবর চরিত্র সেটা যেমন থাকবে, তেমনই স্পিনাররাও সাহায্য পাবে। আমাকে যদি জিজ্ঞেস করেন, বলব ফয়সালা হয় এমন উইকেট বানানোর প্রাণপণ চেষ্টা করেছি।’’
দলজিৎ বলে গেলেন দু’টো দিকের কথা। আসলে আছে তিনটে রং। অন্যটা সরস্বতীর মতোই অন্তঃসলিলা। আর সেটা হল অজানা আতঙ্কের স্রোত। সত্যিই কেমন ব্যবহার করবে মোহালির পিচ? কেউ জানেন কি? দলজিৎ— যিনি রণক্ষেত্রের কারিগর— আড়ি পেতে তাঁকেই তো বলতে শোনা গেল এক বিশ্বস্তকে বলছেন, ‘‘পিচটা পুরনো। তাজা ভাবটা নেই রে। সেই কারণে আমারও একটু সংশয় আছে, কেমন হবে!’’ 
দু’টো ব্যাপার নিয়ে যদিও কোনও সংশয় নেই। প্রথমত, ভারতীয় শিবির খুশি যে, ওয়াংখেড়ে যেটা করতে চায়নি সেটা মোহালি করেছে। ভারতীয় দলের এক গুরুত্বপূর্ণ সদস্য যেমন প্র্যাক্টিসের পর বলে গেলেন, ‘‘পিচ নিয়ে আমাদের অভিযোগ করার জায়গা নেই। এরপর ভাল না করতে পারলে ধরে নিতে হবে, পুরোপুরি নিজেদের ব্যর্থতা।’’ সাংবাদিক সম্মেলনে বিরাট কোহলি অবশ্য বুঝিয়ে দিলেন, দেশের মাটিতে নিজেদের পছন্দের উইকেট পাওয়া নিয়ে বিতর্ক ওঠারই কোনও কারণ দেখছেন না তিনি। ‘‘দক্ষিণ আফ্রিকায় গেলে পিচ নিয়ে কোনও কাহিনি লেখা হয় না। শুধু লেখা হয়, আমরা ওদের বাউন্সি পিচে খেলতে পারব তো? যত কথা ওঠে ভারতেই,’’ বলে গেলেন কোহলি। 
দ্বিতীয়ত, দক্ষিণ আফ্রিকা ধরে নিয়েছে স্পিনের বিরুদ্ধে তাঁদের ব্যাটসম্যানদের চরম পরীক্ষা নিতে যাচ্ছে মোহালি। বুধবার দলজিৎ যখন ভারতীয় সাংবাদিকদের পিচ দেখাচ্ছেন, ঠিক সেই সময়েই উইকেট দেখতে এলেন হাসিম আমলা, জে পি ডুমিনি-রা। কেউ ক্রিজে দাঁড়িয়ে স্টান্স নিয়ে শ্যাডো করলেন, কেউ পিচ টিপে টিপে দেখতে থাকলেন। ভারতীয়দের মুখে যেমন হাসি, তেমন আমলাদের মুখেও হাসি। ভারতীয়দেরটা তৃপ্তির হাসি। আশ্বস্ত হওয়ার হাসি। আমলাদেরটা অসহায়তার। কঠিনতম পরিস্থিতির জন্য নিজেদের তৈরি রাখছেন তাঁরা— প্রথম দিন দূর অস্ত, প্রথম ঘণ্টাতেই না বল ঘুরতে শুরু করে!